Kia PV5 er konkurrent til ID. Buzz

Kia har netop afsløret designet på deres kommende elbil PV5 – en model, der uden skam er rettet direkte mod Volkswagen ID. Buzz. PV5 lander både som minibus og varevogn og markerer starten på Kias nye Platform Beyond Vehicle (PBV)-strategi, der skal gøre elbiler endnu mere fleksible og brugervenlige.

PV5 blev først vist som konceptbil under CES 2024, men nu nærmer den sig et punkt, hvor den er klar til at tage kampen op i markedet. Kia har skabt en modulær elbil, der kan tilpasses både private og erhverv, og som giver nye muligheder for konfiguration og brug.

I personbilsudgaven byder Kia PV5 på et futuristisk design med store vinduespartier, en lav hoftelinje og sorte grafiske paneler omkring ruderne, som giver den et moderne look. Kia har også lånt designgreb fra SUV-segmentet med robuste hjulkasser og markante sidepaneler, der signalerer en mere offroad-agtig attitude.

Kia PV5.

Fronten er prydet med Kias karakteristiske signaturlys, mens bagenden får et kantet og robust udtryk med en stor bagklap. Kombinationen af en moderne kabine og et praktisk design skal gøre PV5 til en alsidig spiller i elbilmarkedet.

Kia vil vise hele PV5-serien frem ved EV Day 2025 i Tarragona, Spanien, den 24. februar. Her får vi også de første detaljer om specialversioner og konverteringsmuligheder. Officielle specifikationer for interiør og modelvarianter følger den 27. februar, lover Kia.

EV Day bliver også dagen, hvor Kia viser EV2, der bliver Kias konkurrent til de billige elektriske bybiler, der er på vej. Ligeledes vises den nye Kia EV4, der kommer som både sedan og hatchback.

Kia PV5 er konkurrent til ID. Buzz