Kia PV5 udfordrer ID. Buzz Cargo med længere rækkevidde og lavere pris

Volkswagens elektriske darling, ID. Buzz Cargo, har indtil nu kunnet nyde rampelyset som den charmerende retro-varebil med grøn samvittighed. Men nu får den seriøs konkurrence. Kia PV5 Cargo er på vej til Danmark, og den koreanske opkomling ser ud til at give Buzz kamp på både pris, rækkevidde og praktisk anvendelighed.

Kia PV5 Cargo er første model i mærkets nye elektriske varevognsprogram – Platform Beyond Vehicle (PBV) – og lanceres herhjemme i november. Hvor ID. Buzz Cargo lægger vægt på design og image, satser Kia på funktionalitet, fleksibilitet og skarpe specifikationer.

Med en startpris på 230.000 kroner ekskl. moms ligger PV5 markant under den billigste ID. Buzz Cargo, som koster fra 299.995 kroner ekskl. moms. Og det til trods for, at Kias el-varebil på flere punkter overgår Volkswagens bud.

Rækkevidde og ladehastighed: Kia i front

Kia PV5 tilbydes med to batterier:

51,5 kWh (Standard Range) – op til 297 km rækkevidde

71,2 kWh (Long Range) – op til 416 km rækkevidde

Til sammenligning kører den billigste ID. Buzz Cargo med 59 kWh netto og en rækkevidde på 327 km, mens topmodellen med 79 kWh netto leverer op til 449 km. Kia rammer altså tæt på Volkswagens topmodel, men til en lavere pris.

På opladning er de også tæt:

PV5 understøtter 150 kW DC og 11 kW AC

ID. Buzz klarer op til 185 kW DC og 11 kW AC

Det betyder, at PV5 lader 10-80 procent på under 30 minutter – kun få minutter langsommere end Buzz, der klarer det på 24-26 minutter.

Træk og nyttelast – VW trækker fra

PV5 har en varerumsvolumen på 4,42 m³, hvilket overgår ID. Buzz Cargo.

Når det kommer til trækevne, trækker ID. Buzz Cargo dog fra. Her tilbyder VW op til 1.800 kg med bremser i 4Motion-udgaven, mens PV5 må nøjes med 750 kg, uanset variant.

Til gengæld tilbyder PV5 en varerumsvolumen på 4,42 m³, hvilket overgår ID. Buzz Cargo på 3,9 m³. Nyttelasten i Kia ligger på op til 790 kilo, mens VW’s data her topper på 730 kilo.

Udstyrsniveau: Kia går all in

Standardudstyret i PV5 Cargo er overraskende højt, især i prisklassen:

12,9-tommer touchskærm med navigation og Kia Connect

Varmepumpe og kabineforvarmning

230V udtag og Vehicle-to-Load (V2L)

Trådløs Apple CarPlay og Android Auto

Avancerede sikkerhedssystemer og adaptiv fartpilot

I topvarianten Work Pro får du derudover 360-graders kamera, blindvinkelkamera og elektrisk foldbare spejle. På den baggrund risikerer VW’s mere nøgne indstigningsmodel at blegne i sammenligning.

Et kig i kabinen.

Kia PV5 | Standard Range | Long Range
Rækkevidde (WLTP) | 297 km | 416 km
Batterikapacitet | 51,5 kWh | 71,2 kWh
Motor | 121 hk | 163 hk
Moment | 250 Nm | 250 Nm
0-100 km/t | 16,3 sek | 12,5 sek.
Ladeeffekt (AC/DC) | 11 kW / 150 kW | 11 kW / 150 kW
Nyttelast | 790 kg | 690 kg
Trækevne | 750 kg | 750 kg
Pris for udstyrsvariant Work | 230.000 kr. (ex moms) | 250.000 kr. (ex moms)
Pris for udstyrsvariant Work Pro | 240.000 kr. (ex moms) | 260.000 kr. (ex moms)

For dem, der vælger bil med hjertet, vil ID. Buzz Cargo stadig være svær at slå. Den har ikonisk design, stærkt brand og mulighed for firehjulstræk og høj trækevne. Men for virksomheder, der tænker praktisk og økonomisk, er Kia PV5 et interessant alternativ.

Kia PV5 udfordrer ID. Buzz Cargo med længere rækkevidde og lavere pris